Keu calon TKI haba ulon bi deungo beuget that
Jak mita kerja keudeh ulua tuboh beusihat
Fisik ngon mental dan bek bangai ngon gadoh ingat
Ho nyang tujuan bahsa beu muphom waloe hana that
Bek sapeue hanjeut geutanyoe meuheut tajak u arab
Dudoe meubala wab hanjeut bahsa majikan takat
Peue lom carong tan hana wawasan geutanyoe sisat
Kateuntee paloe dicok geutanyoe diyue krimangat
Bek jak elegal oh dudoe jawai kerja tan meupat
Secara resmi calon TKI meuho alamat
yoh goh lom tajak ta asah utak beukreuh seumngat
siap dokumen bek meu-en meu-en dudoe meularat
Bek palsu dokumen stempel ngon teken da sertifikat
Oh na masalah le Pomerintah kahana bak mat
Oh keunong enaya sideh di lua siksa leupah brat
Bak KBRI tanyoe tan resmi nan tan tercatat
Oleh karna nyan ho nyang tujuan yoh goh beurangkat
Seluk beluk nanggroe nyan Budaya Hukom beu meuphom adat
Numboi telepon beumuphom teugon kode beumupat
Perwakilan KBRI atoe KJRI beu meupat alamat.
Peue lom nyang inong ulee teuh bingong diyue buet jahat
Meunyo han tatem tanyoe di kuren dipoh jeuet sa'at
Meunan keuh bagoe karna tanyoe jak hana teupat
Jak lua nanggroe kon peng tapuwoe tapi meularat.
ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ban_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn